Peter Stamm: List preklad
Z nemčiny preložil Ján Jambor
Johanna vyhodila všetky Manfredove šaty a topánky v dňoch medzi jeho smrťou a pohrebom. Tušila, že neskôr by to už nezvládla. Vyhodila jeho toaletné potreby a lieky aj potraviny, ktoré jedol len on, načaté balenia a malé zásoby, ktoré si spravil. Keď sa zotmelo, Johanna odniesla veľké odpadové vrecia von do auta. V nasledujúci deň zašla do spaľovne a vrecia vlastnými rukami vhodila do veľkej jamy. Bolo to uprostred leta a už teraz ráno bolo horúco a odpad neznesiteľne páchol. Keď vošla do areálu, auto odvážili, a keď z neho vyšla, tak ho odvážili ešte raz a z rozdielu oboch hmotností vypočítali poplatok. Deväťdesiat kíl, povedal muž pri pokladni a požiadal ju, aby zaplatila paušál, za tú cenu ste mohli priniesť trikrát toľko. To nič, povedala Johanna a dala mu obslužné. Smútiť začala až po pohrebe.
Trvalo roky, kým Johanna zvládla prezrieť veci, ktoré hneď nevyhodila. Triedila Manfredove knihy, boli to takmer výlučne odborné knihy o daňovom práve a riadení podniku…